Timothy Cooper Partridge (7 Desember 1942 – 8 Desember 2009, Balgowan) was 'n akademikus by Wits Universiteit, waar hy nou met Phillip Tobias saamgewerk het. Hy was 'n bekende klimatoloog, geoloog en palaeoantropoloog. Hy was 'n lid van Tobias se palaeoantropologiese navorsingseenheid wat vanaf 1966 tot aan die eeu-einde die uitgrawings by fossielterreine van aapmense geloods het, en was vir meer as 40 jaar betrokke by studies in menslike ewolusie. Sy kennis van geomorfologie het hom in staat gestel om datums te verskaf vir aapmens-fossielfondse, veral dié van genus Australopithecus. Hy was vir baie jare werksaam by die fossielterreine te Makapansgat, Sterkfontein, Taung en die Wieg van die Mensdom, en is as 'n ondernemende en pligsgetroue spanlid beskryf. Partridge het gewaarsku omtrent ekstreme weersomstandighede wat weens globale verwarming kon ontstaan. As ereprofessor in klimatologie by Wits het hy sedert 2004 in die Guardrisk Update uitgewys dat atmosferiese koolstofdioksied die hoogste vlakke in 420 000 jaar bereik het. Dit sou atmosferiese energie opgaar wat ernstige weerskommelings moet meebring. Warmer temperature sou groter verdamping ten gevolg hê, wat meer reën in sekere wêrelddele sal meebring, en erger droogte in ander.